ET Euroopa Liidu Teataja L 340/29

KOMISJONI MÄÄRUS (EÜ) nr 2124/2005,

22. detsember 2005,

millega sätestatakse erandid määrusest (EÜ) nr 800/1999 toodetele, mida asutamislepingu I lisaga hõlmamata kaupadena eksporditakse muudesse kolmandatesse riikidesse kui Rumeenia

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 6. detsembri 1993. aasta määrust (EÜ) nr 3448/93 (millega nähakse ette põllumajandussaaduste töötlemisel saadud teatavate kaupadega kauplemise kord), (1) eriti selle artikli 8 lõiget 3,

ning arvestades järgmist:

(1) Komisjoni 30. juuni 2005. aasta määruse (EÜ) nr 1043/2005 (millega rakendatakse nõukogu määrust (EÜ) nr 3448/93 seoses teatavate asutamislepingu I lisas loetlemata kaupadena eksporditavate põllumajandussaaduste ja toodete eksporditoetuste andmise süsteemiga ning nende toetussummade kinnitamise kriteeriumidega) (2) artikli 4 lõikes 1 sätestatakse, et komisjoni 15. aprilli 1999. aasta määrust (EÜ) nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad) (3) kohaldatakse asutamislepingu I lisas loetlemata kaupadena eksporditavate toodete suhtes.

(2) Määruse (EÜ) nr 800/1999 artiklis 3 sätestatakse, et konkreetse kolmanda riigi suhtes diferentseeritud toetuse kohaldamise korral omandatakse õigus toetusele kõnealusesse kolmandasse riiki importimisel. Kõnealuse määruse artiklites 14, 15 ja 16 sätestatakse diferentseeritud toetuse maksmise tingimused, eelkõige toodete sihtkohta jõudmise tõendamiseks esitatavad dokumendid.

(3) Diferentseeritud toetuse kohaldamise puhul nähakse määruse (EÜ) nr 800/1999 artikli 18 lõigetega 1 ja 2 ette, et toetuse osa, mille arvutamisel kasutatakse kõige madalamat toetusemäära, makstakse eksportija avalduse korral kohe, kui esitatakse tõend, et toode on ühenduse tolliterritooriumilt ära viidud.

(4) EÜ–Rumeenia assotsiatsiooninõukogu 5. juuli 2005. aasta otsus nr 3/2005, mis käsitleb Euroopa lepingu (4) protokolliga nr 3 ettenähtud töödeldud põllumajandussaadustega kauplemise korra tõhustamist, näeb ette eksporditoetuste kaotamise asutamislepingu I lisas loetlemata töödeldud põllumajandussaaduste eksportimisel Rumeeniasse alates 1. detsembrist 2005.

(5) Rumeenia on otsustanud kohaldada impordi sooduskorda teatavate oma territooriumile imporditavate kaupade suhtes ainult siis, kui asjakohastele toodetele on lisatud dokumendid, mis kinnitavad, et kõnealuste toodete suhtes eksporditoetust ei kohaldata.

(6) Rumeenia võimalikku ühinemist Euroopa Liiduga arvesse võttes ja vältimaks ettevõtjate liigsete kuludega koormamist kolmandate riikidega kauplemisel, on seoses nimetatud sooduskorraga asjakohane kohaldada üleminekumeetmena erandit määrusest (EÜ) nr 800/1999 selles osas, mis nõuab diferentseeritud toetuste korral impordi tõendamist. Kui kõnealuste konkreetsete sihtriikide suhtes ei ole eksporditoetust kindlaks määratud, on asjakohane jätta see asjaolu eksporditoetuse alammäära määramisel arvesse võtmata.

(7) Seoses sellega, et EÜ–Rumeenia assotsiatsiooninõukogu otsuse nr 3/2005 meetmeid kohaldatakse 1. detsembrist 2005, peaks käesolev määrus jõustuma selle avaldamisele järgneval päeval.

(8) Käesoleva määrusega ettenähtud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 800/1999 artikli 16 erandina ei nõuta toetuse maksmiseks tõendit impordi tolliformaalsuste täitmise kohta kõikide kaupade puhul, mis on loetletud määruse (EÜ) nr 1043/2005 II lisas (kui need on hõlmatud EÜ–Rumeenia assotsiatsiooninõukogu otsusega nr 3/2005), kui eksporditoetuse diferentseerimise põhjuseks on üksnes asjaolu, et Rumeenia jaoks ei ole toetust kindlaks määratud.

Artikkel 2

Asjaolu, et määruse (EÜ) nr 1043/2005 II lisas loetletud toodete (kui need on hõlmatud EÜ–Rumeenia assotsiatsiooninõukogu otsusega nr 3/2005) Rumeeniasse eksportimiseks ei ole eksporditoetust kindlaks määratud, ei võeta arvesse eksporditoetuse alammäära kindlaksmääramisel määruse (EMÜ) nr 800/1999 artikli 18 lõikes 2 määratletud tähenduses.

Artikkel 3

Käesolev määrus jõustub päeval pärast selle avaldamist Euroopa Liidu Teatajas.

Seda kohaldatakse alates 1. detsembrist 2005.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 22. detsember 2005 Komisjoni nimel asepresident Günter VERHEUGEN

(1) EÜT L 318, 20.12.1993, lk 18. Määrust on viimati muudetud määrusega (EÜ) nr 2580/2000 (EÜT L 298, 25.11.2000, lk 5).

(2) ELT L 172, 5.7.2005, lk 24.

(3) EÜT L 102, 17.4.1999, lk 11. Määrust on viimati muudetud määrusega (EÜ) nr 671/2004 (ELT L 105, 14.4.2004, lk 5).

(4) ELT L 324, 10.12.2005, lk 26.